b'\n_START_ARTICLE_\n\xc5\xa0kalce\n_START_SECTION_\nZgodovina\n_START_PARAGRAPH_\n\xc5\xa0kalce so  bile prvi\xc4\x8d omenjene leta 1373 z imenom Schalcz, listino hrani \xc5\xa0tajerski de\xc5\xbeelni arhiv v Gradcu.  Pozneje so bile omenjene \xc5\xa1e kot Schkaltz (1387) in Scalz (1409). V franciscejskem katastru iz leta 1825 so zapisane kot Skallitz. _NEWLINE_V \xc4\x8dasu pred drugo svetovno vojno so bile \xc5\xa0kalce ve\xc4\x8dinoma v lasti premo\xc5\xbenej\xc5\xa1ih tr\xc5\xbeanov in veleposestnikov, le severozahodni del je bil bolj ruralen, na grebenih in drugod so stale lesene vini\xc4\x8darije ter manj\xc5\xa1e kmetije. Vini\xc4\x8darji so svoje bivali\xc5\xa1\xc4\x8de lastniku odpla\xc4\x8devali z delom v vinogradih in na njivah.\n_START_SECTION_\nJamne\n_START_PARAGRAPH_\nV Jamnah, ki le\xc5\xbeijo v dolinici med \xc5\xa1kalskimi vinogradi, je osrednja stavba nekdanja Werzanijeva, nato pa Fantonijeva, Ogorev\xc4\x8deva in nazadnje Kri\xc5\xbeni\xc4\x8deva vila, zgrajena v obliki angle\xc5\xa1kega dvorca. Tam je danes manj\xc5\xa1i gostinski lokal in sprejemna pisarna lokalnega golfi\xc5\xa1\xc4\x8da, ki so ga umestili med vinograde. _NEWLINE_Prvotno vrhkletno hi\xc5\xa1o s kolarsko delavnico in \xc5\xbeganjekuho sta zakonca Werzan leta 1881 nadzidala v nadstropno vilo, ki jo je kupil Toma\xc5\xbe Fantoni, po njegovi smrti pa je \xc5\xbeena posest s hi\xc5\xa1o prodala Martinu Ogorevcu, zavednemu slovenskemu trgovcu, ki je v Jamnah imel vinoto\xc4\x8d in penzion s tujskimi sobami. Po o\xc4\x8detovi smrti je posest prevzela h\xc4\x8di Ana, njen mo\xc5\xbe Alojz Kri\xc5\xbeni\xc4\x8d pa je bil ustanovitelj in prvi predsednik lokalnega turisti\xc4\x8dnega dru\xc5\xa1tva ter konji\xc5\xa1ki \xc5\xbeupan.'